32005R1980
L 318/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1980/2005 AL COMISIEI
din 5 decembrie 2005
de modificare a condițiilor de autorizare în furaje a unui aditiv care aparține grupei de oligoelemente și a unui aditiv care aparține grupei de lianți și agenți antiaglomeranți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (2) teza a treia,
întrucât:
(1)
Regulamentul (CE) nr. 1334/2003 al Comisiei din 25 iulie 2003 de modificare a condițiilor de autorizare a unui număr de aditivi în furaje, care fac parte din grupa de oligoelemente (2), stabilește un conținut maxim de plumb în oxidul de zinc, iar Regulamentul (CE) nr. 2148/2004 al Comisiei din 16 decembrie 2004 privind autorizarea permanentă sau provizorie a unor aditivi și autorizarea unor noi utilizări în hrana animalelor ale unui aditiv deja autorizat (3) stabilește un conținut maxim de plumb în clinoptilolitul de origine vulcanică.
(2)
Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (4), astfel cum a fost modificată prin Directiva 2005/87/CE a Comisiei (5), definește conținuturi maxime de plumb pentru aditivii care fac parte din grupa funcțională de compuși ai oligoelementelor, în special oxidul de zinc, și pentru aditivii care aparțin grupelor funcționale de lianți și de agenți antiaglomeranți, în special clinoptilolitul de origine vulcanică. Pentru o mai mare claritate, dispozițiile privind substanțele nedorite trebuie regrupate într-un singur text și, prin urmare, trebuie eliminate trimiterile corespunzătoare din regulamentele (CE) nr. 1334/2003 și (CE) nr. 2148/2004.
(3)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
(1) În Regulamentul (CE) nr. 1334/2003, termenii „Conținut maxim de plumb: 600 mg/kg” sunt eliminați din punctul din anexă privind zincul.
(2) În Regulamentul (CE) nr. 2148/2004, termenii „Conținut maxim de plumb: 80 mg/kg” sunt eliminați din punctul din anexă privind clinoptilolitul de origine vulcanică.
Articolul 2
Prezentul regulament intră în vigoare la douăsprezece luni de la intrarea în vigoare a Directivei 2005/87/CE a Comisiei.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 decembrie 2005.